Braunschweig
        
         (by i Tyskland)
Store norske leksikon,Geografi,Verdens geografi,Europa,Tysklands geografi
Braunschweig er en by i Tyskland. Den ligger i delstaten Niedersachsen, ved elven Oker, nord for Harz og like sør for Mittellandkanalen. Byen har omtrent 250 000 innbyggere (2020).
Byen har en allsidig industri, blant annet produksjon av kjøretøyer, maskiner, instrumenter og elektroniske komponenter. Her finnes Tysklands eldste tekniske høyskole, grunnlagt i 1745, samt flere andre høyere læresteder, museer og mer. Av severdigheter kan man finne en vakker Burgplatz med romansk domkirke, St. Blasii fra 1100-tallet, borgen Danwarderode og bindingsverkshus, Altstadtmarkt med sengotisk rådhus, St. Martini og Gewandhaus. Midt i gamlebyen finnes sengotiske St. Michaelis.Braunschweig er en gammel hansaby som ble styrt av welfer-slekten, hvis fremste representant var Henrik Løve. Den fikk byrett i 1227, og ble medlem av Hansaforbundet i 1260. Det meste av den middelalderske bykjernen ble ødelagt eller sterkt skadet ved flyangrep i 1944, deriblant domkirken hvor Henrik Løve ble gravlagt. Domkirken er nå restaurert. Les mer i Store norske leksikon Tyskland Tysklands geografi Niedersachsen Hansaforbundet